ล้มสีส้ม..เริ่มสีเขียว
การประกาศ “ล้มประมูลรถไฟฟ้าสายสีส้ม” ของการรถไฟฟ้าขนส่งมวลชนแห่งประเทศไทย (รฟม.) ภายใต้สังกัดกระทรวงคมนาคม ตามด้วยการยื่นขอถอนอุทธรณ์คำสั่งศาลปกครอง ที่คุ้มครองชั่วคราวการประมูลรถไฟฟ้าสายสีส้ม (บางขุนนนท์-มีนบุรี) ให้เป็นตามหลักเกณฑ์เดิม (3 ซอง) ตามที่กลุ่มบริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS ยื่นคำร้องเมื่อวันที่ 17 ก.ย. 63 ที่ผ่านมา
17 ก.พ. 2564

เมกะเทรนด์ : สุภชัย ปกป้อง
การประกาศ “ล้มประมูลรถไฟฟ้าสายสีส้ม” ของการรถไฟฟ้าขนส่งมวลชนแห่งประเทศไทย (รฟม.) ภายใต้สังกัดกระทรวงคมนาคม ตามด้วยการยื่นขอถอนอุทธรณ์คำสั่งศาลปกครอง ที่คุ้มครองชั่วคราวการประมูลรถไฟฟ้าสายสีส้ม (บางขุนนนท์-มีนบุรี) ให้เป็นตามหลักเกณฑ์เดิม (3 ซอง) ตามที่กลุ่มบริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS ยื่นคำร้องเมื่อวันที่ 17 ก.ย. 63 ที่ผ่านมา
ล่าสุดมีรายงานว่า..รฟม.ได้ยื่นคำร้องต่อศาลปกครอง เพื่อขอจำหน่ายคดีออกจากสารบบแล้ว..!!??
ส่วนบริษัท ระบบขนส่งมวลชนกรุงเทพ จำกัด (มหาชน) หรือ BTSC ในเครือบีทีเอส ดูเหมือนมีท่าที “ใส่เกียร์ถอย” กับเรื่องนี้เช่นกัน..ด้วยการยื่นถอนคำร้องต่อศาลปกครองเช่นกัน
จากการถอนสมอปมความขัดแย้งระหว่างกระทรวงคมนาคม ภายใต้รัฐมนตรีว่าการ “ศักดิ์สยาม ชิดชอบ” และพรรคภูมิใจไทย ที่มีผู้ก่อตั้งคือ “เนวิน ชิดชอบ” และ “อนุทิน ชาญวีรกุล” เป็นหัวหน้าพรรค กับกลุ่มบีทีเอส ภายใต้ “คีรี กาญจนพาสน์” ดังกล่าว
ทำให้โครงการต่าง ๆ ภายใต้กระทรวงคมนาคม ที่เกี่ยวข้องกับกลุ่มบีทีเอส จากเคย “เก็บเอาไว้ในลิ้นชัก” เริ่มมีความคืบหน้าทันที เริ่มจาก 9 ก.พ. 64 คณะรัฐมนตรี (ครม.) มีมติอนุมัติโครงการรถไฟฟ้าสายสีชมพูส่วนต่อขยาย (จากสถานีศรีรัช เข้าเมืองทองธานี) โดยกิจการร่วมค้า BSR (บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS, บริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด (มหาชน) หรือ STEC บริษัทของครอบครัว “อนุทิน ชาญวีรกูล” และบริษัท ราช กรุ๊ป จำกัด (มหาชน) หรือ RATCH) ที่ค้างคาล่าช้ามา ตั้งแต่ปลายปีก่อน
ถัดจากนั้นไม่ทันข้ามเดือน..อีกหนึ่งโครงการจากกลุ่มบีทีเอส มีความคืบหน้าขึ้นมาทันที นั่นคือโครงการดำเนิน งานและบำรุงรักษา (O&amp;M) ทางหลวงพิเศษระหว่างเมือง (มอเตอร์เวย์) สายบางใหญ่-กาญจนบุรีและสายบางปะอิน-นครราชสีมา โดยกลุ่ม BGSR (พันธมิตรเดิมของสายสีชมพูและมีบริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ร่วมเป็นพันธมิตรรายใหม่) มีความคืบหน้าเรื่องกำหนดเซ็นสัญญากับกรมทางหลวงช่วงเดือนมี.ค.และเม.ย.นี้
อีกหนึ่งไฮไลต์..คือ “การต่ออายุสัมปทาน 30 ปี โครงการรถไฟฟ้าสายสีเขียว” เพื่อแลกกับภาระหนี้กว่า 120,000 ล้านบาท จากกรุงเทพมหานครของกลุ่ม BTS ที่กระทรวงคมนาคมโดยรัฐมนตรี “ศักดิ์สยาม ชิดชอบ” และมวลหมู่สมาชิกพรรคภูมิใจไทย ที่เปิดหน้าท้าชน “คัดค้านการต่ออายุสัมปทาน 30 ปี” อย่างชัดเจนและเปิดเผย..!??
แต่เมื่อปมเหตุความขัดแย้งอันมีสารตั้งต้นมาจาก “โครงการรถไฟฟ้าสายสีส้ม” มันจบลงแล้ว และล่าสุดกทม.ก็ยอมถอยเรื่องการปรับขึ้นและจัดเก็บค่าโดยสารสายสีเขียวส่วนต่อขยาย (ตามที่กระทรวงคมนาคมคัดค้านและทักท้วงไว้) ออกไปแบบไม่มีกำหนด นั่นจึงทำให้เรื่องการต่ออายุสัมปทาน 30 ปี รถไฟฟ้าสายสีเขียวแลกกับหนี้ 120,000 ล้านบาท เริ่มมีความหวังด้วยเช่นกัน..!!
หากว่า “รถไฟฟ้าสายสีส้ม” คือฟางเส้นสุดท้ายของอีกหลาย ๆ โครงการระหว่างกระทรวงคมนาคมและกลุ่ม BTS จริง..!? การล้มประมูลรถไฟฟ้าสายสีส้ม..น่าจะเป็นจุดเริ่มต้นการต่ออายุสัญญาสัมปทานรถไฟฟ้าสายสีเขียวก็เป็นได้..!!